咏晴
二月已破春将残，连朝风雨春犹寒。烟消日出好天色，城隅花柳犹堪观。萋萋芳草平沙路，乘兴招君共君步。恨无樽酒助清欢，赖有溪藤书鄙句。荒城势与河流湾，凭高望远开愁颜。天低野阔树如荠，几点翠色符离山。寓形宇内宜自适，吾土他乡奚所择。与君同立东风中，一笑相看谁是客。
主题：思乡
情感：愁绪、哀伤、孤独、想家